Wat is 'n lewende testament? - Jy en die RegJy en die Reg
Tuis › Artikels › Wat is 'n lewende testament?
Mense kom dikwels voor 'n moeilike situasie te staan wanneer daar 'n besluit oor 'n geliefde geneem moet word in omstandighede waarin hulle nie self ingeligte besluite kan neem of toestemming kan gee ten opsigte van mediese behandeling nie.
Daar moet dalk 'n besluit geneem word oor of die persoon met lewensondersteunende masjiene aan die lewe gehou moet word en of die masjiene afgeskakel moet word. Dit kan lei tot blywende vrae en skuldgevoelens.
"Om 'n geliefde die emosionele trauma te spaar, kan jy 'n lewende testament laat opstel en behoorlik onderteken," sê Juan Buys, fidusiêre spesialis by PPS Wealth Advisory. "Dit is 'n skriftelike instruksie wat 'n persoon se wense oor toekomstige mediese behandeling uiteensit. Byvoorbeeld, as 'n persoon in 'n koma is en daar geen redelike kans op herstel is nie, kan 'n lewende testament verklaar of die pasiënt deur kunsmatige lewensondersteuning aan die lewe gehou wil word al dan nie."
Volgens Buys kan 'n lewende testament egter nie aanwysings bevat vir genadedood of selfdood waar 'n dokter 'n pasiënt bystaan nie. "Ongeskiktheid weens siektes soos demensie en geestesgesondheid kan ook nie onder 'n lewende testament gedek word nie."
Harry Joffe, hoof van regsdienste by Discovery Marketing, sê dit is belangrik dat jou geliefdes weet wanneer jy 'n lewende testament laat opstel het en waar om dit te vind. "Jy kan jou dokter of 'n prokureur vra om dit vir jou veilig te hou."
'n Lewende testament het geen regsafdwingbaarheid in Suid-Afrika nie. "Dokters en familielede hoef nie te voldoen aan die wense in 'n lewende testament as daar enigsins 'n kans op herstel is nie," sê Joffe.
Buys wys ook daarop dat in gevalle waar daar 'n voorafgaande direktief bestaan, veral in 'n unieke stel omstandighede waarin die betrokke individu die gevolge van hul dade kan begryp, sal wense in 'n lewende testament nie van krag wees nie. "Dokters moet voldoen aan die vereiste mediese standaarde, in teenstelling met die nakoming van die bepalings van 'n lewende testament."
Indien jy besluit om 'n lewende testament op te stel, word daar aanbeveel dat jy 'n regspraktisyn raadpleeg wat die nodige ervaring en kennis het vir die opstel daarvan. "Daar moet verskeie goed oorweeg word met die opstel van 'n lewende testament, waaronder die mediese behandeling wat nodig is. Dit kan moeilik wees om daaraan te dink om sulke dokumente op te stel, terwyl jy ook fokus op die behandeling van 'n lewensveranderende of gevorderde siekte. Dit kan ook emosioneel uitdagend wees vir geliefdes om jou gedagtes te hoor oor die versorging wat jy wil hê aan die einde van jou lewe."